Samuel Umtiti

**Samuel Yves Um Titi**, tunnetaan nimellä **Samuel Umtiti** (s. 14. marraskuuta 1993 Yaoundé, Kamerun) on kamerunilais-ranskalainen uransa päättänyt jalkapalloilija. Hänen pelipaikkansa oli keskuspuolustaja.

Umtiti pelasi Ranskan maajoukkueessa vuosina 2016–2019 yhteensä 31 ottelua ja teki niissä neljä maalia. Hän kuului Ranskan kokoonpanoon EM-kilpailuissa 2016 sekä Ranskan mestaruuteen päättyneissä MM-kilpailuissa 2018.

## Seurajoukkueura
Umtiti nostettiin Lyonin junioreista seuran B-joukkueeseen kesällä 2010 ja edustusjoukkueeseen seuraavana kesänä. Ensiesiintymisensä Ligue 1:ssä hän teki 14. tammikuuta 2012, kun Lyon hävisi vieraissa Montpellier’lle 0–1. Ensimmäisestä ottelustaan lähtien Umtiti kuului Lyonin runkopelaajiin. Hän pelasi kauden 2011–2012 kevätpuoliskolla yhteensä 12 sarjaottelua, ja seuraavien neljän kauden aikana yhteensä 119 sarjaottelua. Umtiti voitti Lyonissa Ranskan cupin kaudella 2011–2012 ja Trophée des Championsin vuonna 2012 sekä saavuttanut kaksi toista sijaa Ranskan liigacupissa (2011–2012, 2013–2014). 

Heinäkuussa 2016 Umtiti teki viiden vuoden sopimuksen FC Barcelonan kanssa. Hän pelasi avauskokoonpanossa heti kauden 2016–2017 ensimmäisessä sarjaottelussa Real Betisiä vastaan. Hän pelasi Barcelonassa seitsemän kauden aikana 91 Primera Divisiónin ottelua ja teki niissä kaksi maalia: ensimmäisen 4. maaliskuuta 2017 Celta Vigoa vastaan ja toisen 14. huhtikuuta 2018 Valenciaa vastaan. Hän voitti Espanjan-mestaruuden kaudella 2017–2018 ja 2018–2019, Espanjan cupin 2016–2017, 2017–2018 ja 2020–2021 sekä Espanjan supercupin 2016 ja 2018.

Elokuussa 2022 Umtiti siirtyi Barcelonasta italialaisseura Lecceen yksivuotisella lainasopimuksella. Lainakaudellaan Leccessä Umtiti pelasi 25 Serie A:n ottelua.  Kesäkuun lopussa 2023 Umtiti purki sopimuksensa Barcelonan kanssa.

Heinäkuussa 2023 Umtiti allekirjoitti kaksivuotisen sopimuksen ranskalaisseura Lillen kanssa. Kaudella 2023–2024 Umtiti pelasi kuusi Ligue 1:n ottelua, viisi Konferenssiliigan ottelua sekä yhden Ranskan cupin ottelun. Kaudella 2024–2025 Umtiti kärsi useista loukkaantumisista eikä pelannut Lillessä otteluakaan.

Syyskuussa 2025 Umtiti ilmoitti lopettavansa ammattilaisuransa.

## Maajoukkueura
Maajoukkuetasolla Umtiti edusti Ranskaa kaikissa juniori-ikäluokissa alle 17-vuotiaista alle 21-vuotiaisiin. Hän oli voittamassa alle 20-vuotiaiden maailmanmestaruutta Turkissa 2013.

Umtiti valittiin Ranskan jalkapallomaajoukkueeseen ensimmäisen kerran ystävyysotteluun Kamerunia vastaan toukokuussa 2016. Hän ei kuitenkaan pelannut ottelussa. Ensimmäisen maaottelunsa hän pelasi saman vuoden EM-kilpailujen puolivälieräottelussa Islantia vastaan. Hän pelasi täydet minuutit kisojen kolmessa viimeisessä ottelussa mukaan lukien tappiollinen loppuottelu Portugalia vastaan.

Umtiti teki ensimmäisen maaottelumaalinsa ystävyysottelussa Englantia vastaan kesäkuussa 2017. Hän kuului maailmanmestaruuden voittaneeseen Ranskan joukkueeseen Venäjän MM-kilpailuissa 2018. Hän pelasi kaikki ottelut kokonaisuudessaan pois lukien alkulohkon ottelu Tanskaa vastaan, jonka hän istui penkillä. Viimeiseksi jääneen maaottelunsa Umtiti pelasi 8. kesäkuuta 2019 EM-karsinnoissa Turkkia vastaan.

## Saavutukset

**Lyon:**
* Ranskan cup: 2011–2012
* Ranskan liigacup: toinen sija 2011–2012, 2013–2014
* Trophée des Champions: 2012–2013
**Barcelona**
* Primera División: 2017–2018, 2018–2019
* Espanjan cup: 2016–2017, 2017–2018, 2020–2021
* Supercopa de España: 2016, 2018

**Ranskan maajoukkue:**
* MM-kilpailut: kultaa 2018
* Alle 20-vuotiaiden MM-kilpailut: kultaa 2013
* EM-kilpailut: hopeaa 2016

## Lähteet

## Aiheesta muualla